UTJECAJ HODALICE NA NEURO-MOTORIČKI RAZVOJ DJECE – Pregledna studija

*Mirjana Dujmović,Ft, Dom zdravlja Bugojno, CBR centar za fizikalnu terapiju i rehabilitaciju*

**Sažetak**

UVOD: Posljednjih nekoliko godina, sve češće se u naš centar javljaju djeca zbog poteškoća u motoričkom izvođenju složenijih tjelesnih aktivnosti koje otežavaju zadovoljavajuće izvođenje u sklopu nastave tjelesnog odgovja. Najčešće poteškoće su se ogledale u nemogućnosti izvođenja „koluta naprijed i natrag“, stajanja na jednoj nozi uz izvođenje pokreta drugom nogom, hodanje po gredi i ostale tjelesne aktivnosti za koje su potrebne dobre posturalne reakcije. Kroz anamnestičko ispitivanje, došlo se do podatka da su sva djeca s navedenim poteškoćama koristila hodalicu (Baby walker) više mjeseci prije navršene prve godine života.

METODOLOGIJA: Sustavno se radilo na prikupljanju istraživanja, stručnih članaka i napisa o utjecaju hodalice na psihološki, motorički, senzorički razvoj djeteta i ozljede uzrokovane korištenjem hodalice. Na žalost, jako mali broj istraživanja je dostupan na ovu temu. U radu su obrađeni podatci iz 11 istraživanja koja su za cilj imala utvrditi utjecaj hodalice na psihomotorni razvoj djece.

REZULTATI: Od pregledanih 11 istraživanja, jedno je dokazalo statistički značajan utjecaj upotrebe hodalice na motorički razvoj i govor.Studija o utjecaju hodlaice na ozljede dokazala je značajan utjecaj na ozljede kod djece, čak i mogući uzrok smrti. Tri istraživanja su dokazala da je korištenje hodalice jako povezano s kašnjenjem u razvoju hoda i puzanja (korištenje hodalice u trajanju 24 sata usporavarazvoj samostalnog hoda za 3,3 dana i 3,7 dana u razvoju samostalnog stajanja), kao i s razvojem abnormalnih shema hoda.. Osim toga, djeca koja su koristila hodalice nisu imala mogućnost istraživanja okoline na adekvatan način i učiti prilagođavati se okolini kroz motoričke i senzoričke vještine. Jedna od studija je dokazala utjecaj korištenja hodalice na razvoj kontraktura mišića potkoljenice (m.triceps surae), i motorički razvoj koji daje sliku spastične diplegije.

ZAKLJUČAK: Iako navedena istraživanja govore u prilog činjenici da korištenje hodalice u ranoj dojenačkoj dobi ima negativan utjecaj na psihomotorni razvoj djece, bilo bi potrebno napraviti opsežnije istraživanje u kojem bi bio obrađen veći broj subjekata koji su koristili hodalicu uz detaljnu analizu motoričkih i senzoričkih funkcija u odnosu na subjekte koji nisu koristili hodalicu.

**Ključne riječi: hodalica psihomotorni razvoj**

*Mirjana Dujmović*

*Jaklić IV/5, Bugojno*

mirjanadujmovic@hotmail.com

Tel. 061 478 058